open-index/open-wikipedia-markdown huggingface dataset:
Piper PA-25 Pawnee

**Piper PA-25 Pawnee** er et amerikansk, en-seters, lavvinget landbruksfly utviklet og produsert av Piper Aircraft Corporation. Prototypen fløy i 1957 og flyet var i salg i 1959. Flyet er vanlig i bruk som slepefly for seilfly.

Den første serien **Pawnee** var utstyrt med en Lycoming O-320 luftavkjølt, firesylinders boksermotor på 150 hk. **Pawnee B** hadde større kapasitet og en sekssylinders, luftkjølt boksermotor på 235 hk. **Pawnee C** var en oppgradert versjon av Pawnee B, og **Pawnee D** var ustyrt med en Lycoming O-540 på 260 hk.

Som landbruksfly er flyet utstyrt med rør med sprøytedyser bak og under vingene i hele flyets bredde. Da er det også installert store tanker til sprøytevæske i flykroppen.

Flyet har kun ett sete, og flygeren sitter relativt høyt over bakken. På noen modeller har det vært mulig å plassere en person bak flygeren i flykroppen, og uten fri sikt ut. Dette har blitt brukt for å ha med seg en mekaniker eller assistent for å hjelpe til under sprøyteoperasjon borte fra hjemmeplassen. Vingene er i aluminium. Mange av flatene på flykroppen er dukkledde.

Utsikten forover er god. Selv om det er lang avstand fremover til propellen, og det er et halehjulsfly, har flygeren rimelig god utsikt framover rullebanen. Under flyging er det mye bedre utsikt til terrenget foran flyet enn i de fleste andre småfly.

Dashbordet på flyet er lite og det er kun de viktigste instrumentene tilstede, så flyet mangler mange hjelpemidler som er vanlige i reisefly.

Som slepefly er flyet utstyrt med en slepekrok med feste for ringen i enden av slepelina, eller/og en vinsj som trekker inn slepelina etter at seilflyet har sluppet lina.

Ved lite motorpådrag og moderat fart synker flyet mye raskere enn vanlig for småfly. En landing uten motor må derfor planlegges med bratt innflyging. Både i lufta og på bakken er flyet mer stabilt enn andre halehjuls-småfly og det er mindre tendens til "ground-loop".

Det er flaps på flyet som betjenes manuelt av en egen spak på gulvet. Flapsene går ikke helt inn til flykroppen, så det er mulig å gå på vingen helt tilbake til bakre kant. Balanserorene utgjør en stor del av lengden av bakkanten av vingene, så det er liten del av vingenes bakkant igjen til flaps. Bruk av flaps på dette flyet har derfor relativt liten effekt på flygingen.

Kombinasjonen av et lavvinget fly, med stag festet i flykroppen høyt like foran førerkabinen er sjelden på småfly, og bidrar til at dette flyet er en uvant opplevelse for de fleste småflygere som er vant til andre fly.

Det finnes modeller med bensintanker i vingene, men det vanligste er bensintank på 150 liter like bak motoren, og et bagasjerom mellom bensintank og førerkabin. 

## Spesifikasjoner

## Eksterne lenker
* Piper PA-25 Pawnee
Piper PA-36 Pawnee Brave

**Piper PA-36 Pawnee Brave** er et amerikansk en-seters landbruksfly utviklet og produsert av Piper Aircraft Corporation. Prototypen fløy i 1957 og flyet var i salg i 1959. Pawnee Brave er et resultat av erfaringene med produksjonen av PA-25 Pawnee og ble introdusert i 1971 som **Pawnee II**, men er større og må regnes som en ny flytype. PA-36 Pawnee Brave ble produsert fram til 1982. 

Den første serien kom i salg i 1971 under betegnelsen **PA-36-285** og var utstyrt med en Continental O-285 flymotor på 285 hk. **Pawnee Brave 300** hadde en Lycoming IO-540 motor på 300 hk, **Pawnee Brave 375** en Lycoming IO-720 på 375 hk og **Pawnee Brave 400** en Lycoming IO-720 på 400 hk.

## Spesifikasjoner

## Eksterne lenker
* Piper PA-36 Pawnee Brave
USA Today

***USA Today*** er en amerikansk avis utgitt av Gannett Company og grunnlagt i 1982 av Allen Neuharth. *USA Today* hadde ifølge AAM Publisher’s Statement i september 2015 et totalopplag på 958 784 eksemplarer. Den internasjonale utgaven hadde et opplag på  eksemplarer. Blant engelskspråklige fullformataviser er den nummer to i verden, bak de 2,6 millioner eksemplarene av *[[The Times of India]]*.

## Referanser


## Eksterne lenker
* 
*
Torstein Grythe

**Torstein Eliot Berg «Totto» Grythe** (født 24. november 1918, død 1. mai 2009) var guttekoret Sølvguttenes stifter, og var fra starten i 1940 til 2004 korets dirigent. Han har med dette verdens lengste karriere som dirigent, ifølge Guinness rekordbok i 2004. 

Grythe startet ti år gammel i koret Olavsguttene ledet av Ragnvald Bjarne, og sang sammen med blant andre Knut Nystedt. Han ble tidlig meget opptatt av guttekor og bestemte seg for å bruke sitt liv til å arbeide med det. Han sang under Arild Sandvold i Oslo Domkor og fungerte der som en slags andredirigent og musikalsk assistent. Etter hvert ble han dirigent for en mindre gruppe av Domkoret som gjorde litt mindre kirkelige opptredener. Disse ble under den andre verdenskrig svært populære og dannet grunnlaget for det koret som i dag heter Sølvguttene. Torstein Grythe var utdannet skredder og sydde selv korets første drakter som var sølvfargede.

Totto gjorde en unik innsats for guttekor i Norge i de 64 årene han dirigerte Sølvguttene. For sin innsats med Sølvguttene fikk han Kongens fortjenstmedalje i gull, St. Olavs Orden, juryens hederspris under Spellemannprisen 1990 og Gammleng-prisen i klassen veteran i 1996. Grythe er også æresmedlem av Fonoko, Foreningen norske kordirigenter. I 1991 mottok han St. Hallvard-medaljen.

I tillegg til den musikalske ledelse av Sølvguttene har han dirigert andre kor, og vært musikklærer ved Foss gymnas fra 1955 til 1972. Fra 1972 til 1987 var han lektor ved Oslo lærerhøgskole. 

## Referanser


## Litteratur
* Torstein Grythe i samarbeid med Morten W. Krogstad: *[[Sølvguttene]]. De første årene*. Oslo 2009. ISBN 978-82-995741-1-2
* Tove Valmot og Olav Christensen: *Sølvguttene. Lyden av et fellesskap*. Aschehoug 2010. ISBN 978-82-03-23873-4

## Eksterne lenker
* 
* 
* 
*  «Sølvguttenes hjemmeside»
Jørgen Aukland

**Jørgen Aukland** (født 1975) er en norsk langrennsløper fra Tønsberg i Vestfold. Han er medlem av Oseberg skilag og er tilknyttet Team Santander. Han har fire seire i Marcialonga og to seire i Vasaloppet. Han er broren til Anders Aukland og Fredrik Aukland.

## Karriere

Aukland har spesialisert seg på langløp og har i flere år vært på det norske langløpslandslaget. Han debuterte i FIS Marathon Cup i 2001, blant annet med en fjerdeplass i Finlandialoppet. I 2002 ble han nummer 2 i Vasaloppet og Tartu Maraton. I 2003 vant han FIS Marathon Cup, etter å ha vunnet Marcialonga, König Ludwig Lauf og Tartu Maraton.

Han har flere år vært i favorittskiktet i Vasaloppet. Han har to andreplasser (2002 og 2003) og tre tredjeplasser (2004, 2005 og 2007) samt to seire, i 2008 og 2013.

Han har én pallplassering i den ordinære verdenscupen i langrenn – da Marcialonga stod på verdenscupprogrammet i 2004. I 2002 tok han bronse på NM 50 km fristil. Hans to brødre, Anders og Fredrik, er også langrennsløpere. I 2001 gikk Jørgen og Anders, sammen med Espen Bjervig, på Osebergs stafettlag som tok bronse i NM.

Jørgen Aukland og broren Anders dannet våren 2007 Team Xtra personell som i 2013 skiftet navn til Team Centric og i 2014 til Team Santander. De satser primært på FIS Marathon Cup. De er også begge ansatt i Centric, der de arbeider med helsefremmende arbeid. Satsingen gav suksess, gjennom bl.a. dobbeltseier i 2008 i både det italienske turrennet Marcialonga (Anders foran Jørgen) og i Vasaloppet (Jørgen foran Anders). Med tredjeplassen i Marcialonga 2014 satte Aukland rekord der med ti pallplasseringer.

Han la opp som profesjonell langrennsløper etter sesongen 2015/16.

## Meritter

;2003
:Vinner Marcialonga
:Vinner König Ludwig Lauf
:Vinner Tartu Maraton
;2006
:Vinner Marcialonga
;2008
:Vinner Vasaloppet
;2012
:Vinner Marcialonga
;2013
:Vinner Marcialonga
:Vinner Vasaloppet

## Personlige rekorder i friidrett:

## Referanser


## Eksterne lenker
* 
* FIS Marathon Cup
Apanasje

**Apanasje** er et ord som kommer fra latin (*ad* «til» og *panis* «brød») og er årslønn fra statskassen til statsoverhode eller medlem av fyrstehus. Ordningen kommer fra Frankrike, hvor apanasje var ordet for de penger som kongens ikke-førstefødte barn fikk. Den eldste sønnen ble alltid konge og for å støtte de andre barna, mottok de land, eiendom eller penger. 

## Norge
I Norge tildeles apanasje til medlemmer av Kongehuset over statsbudsjettet. Kongeparet mottar 13,9 millioner kroner i apanasje, mens kronprinsparet mottar 11,6 millioner kroner (2023), og pengene skal dekke personlige utgifter og utgifter til drift og vedlikehold av egne eiendommer. Til å drifte hoffet kommer andre midler. Apanasjen er ikke regnskapspliktig. 

Da kronprins Haakon og prinsesse Märtha Louise var ugifte, fikk de svært lav apanasje. Prinsesse Märtha Louise sa fra seg apanasjen da hun giftet seg med Ari Behn. Hun valgte å leve av sin egen inntekt.
## Sverige
I Sverige ble ordningen med apanasje innført 1. desember 1809 da Riksdagen gjorde en avtale med Karl 13. hvor staten fikk adgang til et antall kongsgårder mens kongen fikk retten til å disponere slottene og en årlig apanasje.  

## Referanser


## Eksterne lenker
* «Kongeparets hemmelige formue» , *NA24* 2007
Lockheed C-130 Hercules

**C-130 Hercules** er et transportfly produsert av det amerikanske selskapet Lockheed og senere  Lockheed Martin. Flyet har fire turbopropmotorer og en maksimal fart på rundt 610 km/t. Det kan fly i en høyde av 40&nbsp;000 fot og kan være på vingene i opptil 15 timer.

C-130 Hercules fløy for første gang i 1954. En rekke videreutviklinger har gjort at det til nå er blitt bygget mer enn 2&nbsp;200 fly, som er levert til mer enn 60 land. Dette gjør den til den lengste, aktive militære produksjonsserien i luftfartshistorien. Den varianten som er i produksjon nå kalles Lockheed Martin C-130J Super Hercules.

## Norske forhold
Det norske Luftforsvaret opererte fram til våren 2008 en flåte med seks Hercules-fly – Odin, Tor, Balder, Frøy, Ty og Brage. Disse var av varianten **C-130E/H** og ble levert i 1969 til 135 Luftving/335 skvadron. Flyene var stasjonert på Gardermoen flystasjon. De hadde etter hvert nesten 40 år i tjeneste og ble tatt ut av operativ drift 15. mai 2008. Da hadde de samlet vært i luften i over 133&nbsp;665 timer og fløyet en distanse som tilsvarer Jorden rundt 1&nbsp;713 ganger. 

Fem av de seks flyene ble langtidslagret på Davis-Monthan Air Force Base i Arizona. Etter over 11 år lagret i ørkenen fikk fem av flyene omsider ny eier i november 2019. Det sjette flyet er på Forsvarets flysamling ved Gardermoen.

Tidlig på 2000-tallet ble de opprinnelige Hercules-maskinene fullt overhalt i Canada og oppgradert til ny drift, men allerede før de var returnert til Norge varslet regjeringen at den ønsket hastekjøp av nye maskiner fra US Air Force, ved å kjøpe noen av det amerikanske flyvåpenets bestilte maskiner ut av produksjonskøen og reservere dem for Norge. Den europeiske produsenten Airbus forsøkte forgjeves å få sitt militære lastefly vurdert, men Forsvarsdepartementet signerte hastekjøpet i Washington D.C. uten å vurdere det europeiske flyet. De seks C-130H Hercules ble dermed erstattet av fire Lockheed Martin C-130J Super Hercules.

I perioden 2022-2025 vil alle fire maskiner bli oppgradert fra Block 6 til Block 8.1, i all hovedsak på software og avionikk.

## Spesifikasjoner (C-130H)

## Referanser


## Eksterne lenker
* 
* Lockheed Martin C-130 infoside
Oskar Svärd

**Oskar Svärd**  (født 19. september 1976)  er en svensk skiløper som representerer  Försvarsmaktens SK. Han har spesialisert seg på langløp og har vunnet  Vasaloppet  i 2003, 2005 og i  2007. Han vant Marcialonga i 2010.

## Referanser


## Eksterne lenker
* Oskar Svärds offisielle hjemmeside 
*
Giulino

**Giulino**, bedre kjent som **Giulino di Mezzegra**, er en del av byen Mezzegra i provinsen Como, Italia, som er blitt kjent som stedet hvor Benito Mussolini og hans elskerinne Clara Petacci ble drept. Henrettelsen ble utført av en lokal partisangruppe («partigiani»), som hadde fanget diktatoren i Dongo, noe lengre nord langs Comosjøen.
Anneksjon

**Anneksjon** (lat.) er en tilegnelse eller besettelse av landområde ved ensidig erklæring av en stat. Særlig er begrepet brukt om tilegnelse av et landområde som ikke tilhører en annen stat. En forutsetning for en anneksjon er fullstendig underkastelse eller manglende motstandsevne fra det annekterte områdets side. Særlig den europeiske koloniseringen kan stå som eksempler på annekteringer.

## Eksempler på bruk av begrepet
* Begrepet skal ha blitt brukt første gang av Napoleon III i 1860 i forbindelse med at Savoie ble innlemmet i Frankrike.
* Kongedømmet Italias erobring og innlemmelse av Roma og Lazio etter erobringen av Roma i 1870.
* Frankrikes annektering av Madagaskar i 1896 (etter å ha vært et protektorat siden 1885).
* Østerrike-Ungarn annektering av Bosnia-Hercegovina i 1908, etter tillatelse fra Berlinerkongressen i 1878.
* Englands annektering av Transvaal, som senere førte til boerkrigen.
* Japans annektering av Korea i 1910.
* Italias annektering av Tripoli i 1911.
* Oppdelingen av Antarktis tidlig på 1900-tallet, senere regulert av Antarktis-traktaten fra 1959.
* Norges annektering av Eirik Raudes Land i 1931–1932.
* Innlemmelsen av Østerrike i Tyskland i 1938 (Anschluss).
* Sovjetunionens overtakelse av Baltikum (Estland, Latvia og Litauen) i ly av Molotov–Ribbentrop-pakten i 1940.
* Frankrike brukte uttrykket «*desanneksjon*» da de tok tilbake Alsace og Lorraine etter andre verdenskrig for slik unngå krav om folkeavstemning etc.
* Jordans annektering av Øst-Jerusalem og Vestbredden i 1950.
* Marokkos annektering av Vest-Sahara i 1975.
* Israels annektering av Øst-Jerusalem i 1980.
* Russlands anneksjon av Krim i 2014.

Ordet ble også brukt da private interesser tok land på Svalbard for utvinning av kull på sent 1800- og tidlig 1900-tall.

## Referanser


## Se også
* Okkupasjon

## Eksterne lenker

*
Symphony X

**Symphony X** er et amerikansk nyklassisk progressiv metal-band stiftet i New Jersey i 1994 av gitaristen Michael Romeo. Albumene *[[The Divine Wings of Tragedy]]*, fra 1997, og *[[The New Mythology Suite|V: The New Mythology Suite]]*, fra 2000, gjorde at bandet fikk betydelig oppmerksomhet innen den progressive metal-sjangeren.

Musikalsk er Symphony X lik andre progressive metal-band som de ofte blir sammenliknet med, som for eksempel Dream Theater, Fates Warning og Pain of Salvation. De spiller en veldig synkopert, progressiv stil, og inkorporerer symfonisk metal-elementer til sin lyd. Musikken inneholder sterke nyklassiske elementer i likhet med blant annet Yngwie Malmsteen, Randy Rhoads og andre innflytelsesrike nyklassisk metal-artister. Symphony X ga ut sin første musikkvideo noensinne for sangen «Serpent's Kiss» fra albumet *[[Paradise Lost (album)|Paradise Lost]]* i juli 2007.

## Medlemmer
### Nåværende medlemmer
*Michael Romeo &ndash; Gitar
*Russell Allen &ndash; Vokal
*Michael Pinella &ndash; Synth
*Michael Lepond &ndash; Bass
*Jason Rullo &ndash; Trommer

### Tidligere medlemmer
*Rod Tyler &ndash; Vokal (1994)
*Thomas Miller &ndash; Bass (1994&ndash;2000)
*Thomas Walling &ndash; Trommer (1998&ndash;2000)
*Andy Deluca &ndash; Bass (1998, bare turné)

## Diskografi
* *[[Symphony X (album)|Symphony X]]*, 1994
* *[[The Damnation Game]]*, 1995
* *[[The Divine Wings of Tragedy]]*, 1997
* *[[Twilight in Olympus]]*, 1998
* *[[Prelude to the Millennium]]*, 1999
* *[[The New Mythology Suite|V: The New Mythology Suite]]*, 2000
* *[[Live on the Edge of Forever]]*, 2001
* *[[The Odyssey (album)|The Odyssey]]*, 2002
* *[[Paradise Lost (album)|Paradise Lost]]*, 2007
* *[[Iconoclast]]*, 2011
* *[[Underworld (album)|Underworld]]*, 2015

## Eksterne lenker
* 
*
Abilene (Texas)

**Abilene** er en by i Texas, USA. Den er hovedstad i fylket Taylor County. Ved folketellingen i 2010 hadde byen 117&nbsp;063 innbyggere.

Abilene (oppkalt etter Abilene i Kansas) ble grunnlagt i 1881 av kvegdrivere som kvegoppsamlingspunkt for Texas & Pacific Railway. Stedet var opprinnelig ved enden av den gamle «Old Chisholm Trail» (en rute for krøtter fra det sørlige Texas), og ble senere hovedområde for kvegproduksjonen.

Da byen feiret sitt 100-årsjubileum i 1981, ble det satt oljeboringsutstyr på torvet for å demonstrere hvordan man borer. Overraskelsen var stor da det viste seg at de hadde funnet olje. Det var ikke noe stort funn, men nok til å være drivverdig.

I Abilenes sørvestlige utkant, 8&nbsp;km fra sentrum, ligger Dyess Air Force Base, før 1954 kjent som Abilene Air Force Base. Den er hovedbase for «7th Bomb Wing» med Rockwell B-1 Lancer bombefly, og «317th Airlift Group» med Lockheed Martin C-130 Hercules transportfly. Flystripen fungerer også som nødlandingsbane for USAs romferge.

## Referanser


## Eksterne lenker
*
Handlingsplan mot diskriminering av homofile, lesbiske og bifile

**Handlingsplan mot diskriminering av homofile, lesbiske og bifile** refererer til en rekke handlingsplaner i forskjellige norske kommuner. Den første handlingsplanen ble vedtatt i byrådet i Oslo 6. juni 2006 etter et forslag fra bystyrerepresentant Trond Jensrud (A) og utarbeidelsesvedtak fra 22. juni 2005. Planen bygger på NOVA-rapporten «Levekår og livskvalitet blant lesbiske kvinner og homofile menn» fra 1999 og den påfølgende stortingsmeldingen «Levekår og livskvalitet for lesbiske og homofile i Norge» fra 2001. Handlingsplanen legger spesielt vekt på behovet for å støtte unge homofile i identitetsutvikling, synliggjøre homofile med innvandrerbakgrunn, øke aksepten for homofile i idretten, og redusere mobbing av homofile skoleelever.

I 2015 la byråd for kultur- og næring Hallstein Bjercke (V) fram forslag til en ny handlingsplan. Planen skal etter planen vedtas i Oslo bystyre 17.juni 2015. Den nye handlingsplanen inneholder også tiltak knyttet til transpersoner og bifile, som ikke var omhandlet i den første planen. Den nye handlingsplanen innebærer blant annet at Oslo ikke lenger skal kreve at man oppgir kjønn dersom det ikke er nødvendig, og åpne for en tredje kjønnskategori der det er mulig.

Det har etter en oppfordring fra barne- og likestillingsminister Karita Bekkemellem blitt vedtatt utarbeidelse av tilsvarende handlingsplaner i  Alta, Tromsø, Bodø, Bergen, Kristiansand, Arendal, Porsgrunn, Tønsberg, Drammen, Lillehammer, Hamar og Fredrikstad, mens Ålesund totalt avviste idéen med den begrunnelse at det ikke er behov for slikt i deres kommune.

## Referanser


## Eksterne lenker
* Notis om utarbeidelsesvedtaket i 2005
* Artikkel om framlegg av handlingsplanen for skoleelever
* [Handlingsplanen i fulltekst](http://www.bydel-grunerlokka.oslo.kommune.no/getfile.php/bydel%20grünerløkka%20(BGA)/Internett%20(BGA)/Dokumenter/Handlingsplan%20HOMO%20MTE2MDk5OTA3OTIwODM3Mjg1Mz.pdf)
Velferdsforskningsinstituttet NOVA

**Velferdsforskningsinstituttet NOVA**, tidligere **Norsk institutt for forskning om oppvekst, velferd og aldring (NOVA**) er et statlig forskningsinstitutt i Norge. Det var en selvstendig statsetat fra etableringen i 1996 til 2014, da det ble et autonomt institutt ved Høgskolen i Oslo og Akershus (fra 2018 Oslomet – storbyuniversitetet), der det er organisert i paraplyen Senter for velferds- og arbeidslivsforskning.

## Historie og fokus

NOVA ble etablert 1. juli 1996 da følgende forskningsinstitusjoner ble slått sammen:
* Barnevernets utviklingssenter (BVU) 
* Institutt for sosialforsking (INAS) 
* Norsk gerontologisk institutt (NGI) 
* Program for ungdomsforskning (UNGforsk)

NOVA har til formål å bidra til økt kunnskap om sosiale forhold og endringsprosesser. NOVA er et av Norges største samfunnsvitenskapelige forskningsinstitutter, med spesiell vekt på velferdsforskning og studiet av livsløpet fra barndom til alderdom. Forskere har bakgrunn spesielt fra fag som psykologi, sosiologi og sosialantropologi. Instituttet driver med oppdragsforskning og har prosjekter finansiert av offentlige og private oppdragsgivere samt Norges forskningsråd, EU og Nordisk råd med flere. 

20. september 2013 vedtok regjeringen at NOVA og Arbeidsforskningsinstituttet skulle innlemmes i Høgskolen i Oslo og Akershus fra 1. januar 2014. Forutsetningen for fusjonen, som uttrykt i fusjonsavtalen mellom styrene ved institusjonene, var at NOVA fortsetter å operere under eget navn, ha full autonomi og samme arbeidsoppgaver som tidligere. Instituttene ble etter fusjonen samlokalisert i Forskningsrådets tidligere lokaler i Pilestredet.

Guro Ødegård tok over som instituttdirektør etter Iver B. Neumann høsten 2019.

## Forskningsområder
Hovedområdene for NOVAs forskning er
* Barnevern 
* Ungdom 
* Aldring og livsløp 
* Familie 
* Trygd og sosialhjelp 
* Offentlig politikk og levekår 
* Migrasjon og minoriteter
* Velferdstjenester 
* Helse og livskvalitet
* Skole
* Bolig

Forskningen er organisert i fire forskningsseksjoner:
* Seksjon for forskning om barndom, familie og barnevern
* Seksjon for ungdomsforskning
* Seksjon for helse- og velferdsforskning
* Seksjon for aldersforskning og boligstudier

## Referanser


## Eksterne lenker
*NOVAs nettside
Alexander Os

**Alexander Os** (født 21. januar 1980 på Fauske) er en norsk tidligere skiskytter. 

Os la opp sin skiskytterkarriere fra juni 2016, da han begynte som daglig leder for Reistadløpet. Alexander Os er bosatt i Tromsø og jobber som markedsrådgiver i NAV .

## Verdenscupen i skiskyting
Os fikk sin beste plassering i et verdenscupløp 3. mars 2007 i da han ble nr. 2 bak Raphaël Poirée. Øvelsen som ble gått, var sprint i Lahtis. Han tok også andreplass på det første løpet i sesongen 2008/09, normaldistansen i Östersund.

## Mesterskap

Os ble europamester på normaldistansen i Langdorf-Arbersee i Tyskland i 2006. Hans beste plassering i et junior-VM er en 23.-plass på jaktstarten i 2002.
Alexander Os gikk ankeretappen for Norge under miksstafetten i  Pyeongchang i 2008. Han gikk forbi franskmannen Alexis Bœuf og italieneren Christian De Lorenzi i siste bakke og vant.
Os tok fjerdeplass på sprinten i VM i 2009, og bronse på jaktstarten i samme mesterskap. I VM i skiskyting 2011 i Khanty-Mansijsk i Russland gikk Os på det norske laget som tok gull på stafetten. Etter noen tøffe år med kyssesyke og TWAR kom han tilbake og vant åpningsrennet på Sjusjøen i 2014.

## Referanser


## Eksterne lenker
*
Kritt (bergart)

**Kritt** er en myk, hvit og porøs form av kalkstein. Det formes i grunt vann ved at mineralet kalsiumkarbonat hoper seg opp i form av skall fra forskjellige marine grønnalger med skall. Kritt har vært mye brukt som byggemateriale, men brukes i dag også til en rekke andre ting. Kritt brukes for eksempel til å skrive med på tavle, og til å tegne med på stein eller asfalt. Kritt har idag blitt erstattet med gips til bruk på tavler. Kritt er også ofte utgangspunktet for lesket kalk.

Krittformasjoner, i Europa stammer i hovedsak fra krittalderen 65 til omtrent 100 millioner år siden. Den er svært mineralrik, og i ren form er den alltid hvit, men ofte vil den kunne være rød eller grå på grunn av varierende innslag av jernmineraler eller leire. For å utvinne krittet finnes det i dag teknologisk hjelp. Mulig er det når krittet tørker, da kan det lett skilles fra andre mineraler.

## Referanser
Prisen til fremme av ytringsfriheten i psykisk helsevern

**Prisen til fremme av ytringsfriheten i psykisk helsevern**  deles ut av *Stiftelsen til fremme av ytringsfriheten i psykisk helsevern*. Stiftelsen ble etablert i 2001. 

Prisen deles ut til personer, institusjoner eller organisasjoner som har utmerket seg gjennom sitt arbeid med å aktualisere retten til den frie ytring samt betingelsene for dette innen det psykisk helsevern som system og den praksis som finner sted der.  Prisvinneren bør også ha pekt på forslag til endringer som kan ivareta en grunnleggende respekt for mennesket, dets integritet og rett til ytring, medbestemmelse og deltakelse i behandlingssamarbeidet. 

*Stiftelsen til fremme av ytringsfriheten i psykisk helsevern* er en uavhengig og frittstående organisasjon som arbeider på ideelt grunnlag.  Stiftelsens virksomhet finansieres gjennom bidrag fra interesserte enkeltpersoner og organisasjoner, blant annet fra Norsk psykologforening og Stiftelsen Fritt Ord.

## Prismottagere
Første utdeling av prisen fant sted i 2002.
* 2002  Tormod Bakke, leder av landsforeningen *We Shall Overcome*
* 2003  Mental Helse Norge 
* 2004  Arnhild Lauveng, forfatter og psykolog 
* 2005  Tayyab M. Choudri, daglig leder i IHSG (Internasjonal Helse- og Sosialgruppe) og Ann Kristin Fiskerud, Innvandrerlaget i Mental Helse Norge
* 2006  Mette Ellingsdalen, leder av landsforeningen *We Shall Overcome*
* 2007  Ragnhild Storstein Spilker, sykepleier
* 2008  Sigrun Tømmerås, blogger
* 2009  Gro Hillestad Thune, advokat og menneskerettighetsrådgiver
* 2010  Hege Orefellen], stud.jur.
* 2011  Hvite Ørn og Trond F. Aarre, psykiater
* 2012  Berit Bryn-Jensen
* 2013  Siv Helen Rydheim
* 2014 Silje Benedicte Stiftelsen
* 2015 Målfrid Frahm Jensen
* 2016 Synnøve Åsebø og Mona Grivi Norman, journalister i VG
* 2017 Ketil Lund, jurist og tidligere høyesterettsdommer
* 2018 Merete Nesset], aktivist og skribent
* 2019 Thorvald Steen, forfatter
* 2021 Birgit Valla, psykolog
* 2022 Odd Volden, brukeraktivist
Ytringsfrihetsprisen endrer årstall til året den deles ut
* 2024 Berit Vegheim, kriminolog og leder av bevegelsen *[[Stopp Diskrimineringen|Stopp diskrimineringen]]* og Ellen Ugelstad, filmregissør
* 2025 Nikoline Riis Lindahl, forfatter

## Referanser


## Eksterne lenker
*
Focke-Achgelis Fa 223

Fa 223 ble det første helikopteret som krysset Den engelske kanal da et tysk mannskap fløy det til England for evaluering i september 1945


**Focke-Achgelis Fa 223** «Drache» var et tysk helikopter utviklet av Focke-Achgelis under andre verdenskrig. Helikopteret ble opprinnelig utviklet på oppdrag fra Lufthansa og fløy første gang som **Fa 266 Hornisse** i august 1940. Etter at militær interesse var vekket fikk helikopteret betegnelsen Fa 223 Drache og RLM bestilte 39 eksemplarer for evaluering. Bare 18 ble bygget før krigen tok slutt, og av disse var det bare et fåtall som kom i operativ tjeneste. Men helikopteret ble brukt av Luftwaffe som transporthelikopter mot slutten av krigen. To Fa 223 ble også bygget i Tsjekkoslovakia etter krigen og helikopteret ble videreutviklet i Frankrike under betegnelsen **Sud Est SE 3000**.

## Spesifikasjoner

## Eksterne lenker
* Focke-Achgelis Fa 223 Drache (Dragon)
Rolf Myhre

**Rolf Myhre** (født 31. oktober 1939 i Stokke) er en norsk politiker (KrF) og tidligere direktør for Høgskolen i Molde. 

Han er utdannet cand.real. med matematikk hovedfag fra Universitetet i Oslo (UiO). Han var lektor ved Molde gymnas fra 1966 og ble deretter ansatt ved Distriktshøgskolen/Høgskolen i Molde hvor han også var direktør i 15 år. Han har også vært sekretær og medlem av Bjørnstjerne Bjørnson-Akademiet.  

I sin politiske karriere representerte han Kristelig Folkeparti (KrF) og var i tre perioder ordfører i Molde. Han var også vært fylkesleder og medlem av landsstyret i KrF. 

Han mottok i 2004 Kongens fortjenstmedalje for sitt arbeid ved Høgskolen i Molde.

## Referanser
Kalsiumkarbonat

**Kalsiumkarbonat** (CaCO3) kalles også **kalk** eller **mesa** og er et salt sammensatt av kalsiumionet og karbonationet. Det er et hvitt, fast stoff. 

Kalsiumkarbonat finnes naturlig i flere mineraler. Eggeskall inneholder 95&nbsp;% CaCO3. 

Forbindelsen reagerer med karbondioksid i vannløsning og danner en løsning av kalsiumhydrogenkarbonat:
CaCO_3(s) + CO_2(aq) + H_2O(l) > Ca(HCO_3)_2(aq) 
som ved oppvarming går over til kalsiumoksid:
Ca(HCO3)2 → CaO + 2CO2 + H2O

Kalsiumkarbonat har e-nummer 170, og brukes som *surhetsregulerende middel*.

## Naturlig forekomst
Kalsiumkarbonat forekommer naturlig som følgende mineraler og bergarter:
* Aragonitt
* Kalsitt
* Vateritt eller (μ-CaCO3)
* Kritt
* Kalkstein
* Marmor
* Travertin

## Industriell utnyttelse
Sement

## Referanser
Lucius Postumius Megellus

**Lucius Postumius Megellus** var navnet på to romere av *[[gens]]* Postumius. 

***Lucius Postumius Megellus, sønn av Lucius**, konsul i 305, 294, og 292 f.Kr.;

***Lucius Postumius Megellus, sønn av Lucius**, konsul i 262 f.Kr., kjempet i slaget ved Agrigentum
Rapid City

**Rapid City** er en by i Pennington County i den amerikanske delstaten Sør-Dakota. Den ligger langt vest i delstaten, ca. 60&nbsp;km fra grensen til Wyoming.

Byen har et flateinnhold på 115,7&nbsp;km² og en befolkning på ca. 68 000 innbyggere (2010). Mer enn 10 % av befolkningen har indianske aner. Byen er administrasjonssentrum i Pennington County. Den er den nest største byen i Sør-Dakota etter Sioux Falls.

Rapid City hadde stor nytte av at Ellsworth Air Force Base ble opprettet i 1940-årene. På den tiden hadde byen 14 000 innbyggere, men innbyggertallet doblet seg i perioden da basen ble opprettet. Under den kalde krigen ble det opprettet 120 siloer for rakettutskyting rundt Rapid City.

South Dakota School of Mines and Technology ligger i Rapid City. Mange nordmenn har høyere teknologiutdannelse på sivilingeniør- og masternivå fra denne utdanningsinstitusjonen.

## Referanser


## Eksterne lenker
* 
* South Dakota School of Mines and Technology, Rapid City, SD, USA
Sugar Rush

***Sugar Rush*** (utgitt i 2004) er Julie Burchills første roman om tenåringer. 
Hovedpersonen er Kim Lewis, som må bytte fra privatskole til offentlig skole. Zoe, som blir kalt Saint, blir sint fordi Kim blir sammen med Maria Sweet. Boka ender med både tragedie og lykke.

Boken ble tv-serie i 2005.
Hannibal Gisco

**Hannibal Gisco** (død 257 f.Kr.) var en kartagensk militærkommandant som ledet både landstyrkene og marinen, under den første punerkrig, mot romerne. Hans prestasjoner viste seg å være utilstrekkelige og hans nederlag i slag førte til at han ble henrettet.
## Referanser
Ola Steinholt

**Ola Markus Steinholt** (1934–2009) var en norsk teolog som i perioden 1990–2001 var luthersk biskop i Nord-Hålogaland bispedømme. 

Steinholt kom fra Trondenes rett ved Harstad. Han var sønn av den såkalte «arbeiderpresten» Ole Konrad Steinholt – en av Arbeiderpartiets tre første stortingsrepresentanter fra Troms.

Sin teologiske utdannelse fikk Steinholt ved det teologiske fakultet ved Universitetet i Oslo. Han ble cand.theol. i 1959, og i 1961 ble han ordinert som prest i Trondenes kirke, hvor faren hadde vært prest i Steinholts barndom. I årene etter var han feltprest i Brigaden i Nord-Norge og i FN-styrkene i Gaza, og senere garnisonsprest for Nord-Norge. 

Han ble sokneprest i Vefsn i 1971 og domprost i Tromsø i 1984, før han ble biskop i Nord-Hålogaland i 1990. 

Steinholt var en av de første biskopene i Den norske kirke som tok til orde for at personer i homofile forhold skulle kunne inneha vigslede kirkelige stillinger, noe som kirkens besluttende organer hadde forbudt. Som en reaksjon på dette frasa flere prester i Nord-Hålogaland seg Steinholts tilsyn som biskop. Hans liberale standpunkter på 1990-tallet førte til at han ble omstridt i mange læstadianske menigheter.

Ola Steinholt fortsatte å virke som prest etter at han gikk av som biskop.

Han var gift og hadde tre barn.

## Annet
Steinholt har skrevet essaysamlingen *Sett nordfra* (Alta: Nordnorsk forlag 1982 ISBN 82-92183-05-1 )

I 2001 deltok han med resitativ på Kine Hellebusts *[[Kine Hellebust syng Elias Blix|15 salmar og 1 song – Kine Hellebust syng Elias Blix]].*

Han ble i 2003 tildelt St. Olavs Orden.

## Referanser
Gerhard Fieseler Werke

**Gerhard Fieseler Werke GmbH** var en tysk flyprodusent etablert i 1930. Foruten å produsere Bf 109 jagerfly for Messerschmitt utviklet Fieseler også sine egne produkter. Det mest kjente var det lette STOL-flyet Fieseler Fi 156 Storch. Blant andre produkter er Fieseler Fi 97 og torpedoflyet Fieseler Fi 167 som ble utviklet for bruk fra hangarskip. Fiesler utviklet også en rekke flyvende bomber deriblant Fiesler Fi-103, også kjent som V1.
Jonere

**Jonere** er navnet på en av de fire gamle hovedstammer eller *fyla*, som var forbundet med hverandre gjennom bruken av den joniske dialekten som tilhørte det greske språk.  

De tre andre var akhaierne, dorerne og aeolerne. Jonerene bodde dels på halvøya Attika, i bystaten Athen, og dels bodde de på flere av øyene i det greske arkipel og langs Lilleasias vestkyst. De var kjent under fellesbetegnelsen grekere.

## Historie
Ifølge halvt historiske, greske legender, ble Jonia kolonisert i det 6. århundre f. Kr. av flyktninger fra det greske fastlandet som ble drevet ut av dorisk invasjon i heltetiden og etterlot Attika som den eneste europeiske utposten for det joniske folkeslag. Atenerne på halvøya Attica var de eneste jonerne på det greske fastlandet. 

Den midtre delen av den gresk-talende vestkysten i Lilleasia ble kalt «jonisk» og innbyggerne overstrålte de øvrige lilleasiatiske grekere, de sydligere dorerne og de nordlige aeolerne, i den grad at de øvrige folk i Lilleasia brukte betegnelsen «joner» (assyrisk «yamanni») om alle grekere. Dette er fremdeles i en viss grad tilfelle. Hellas og greker er på armensk «Hunastan» og «huyn», på arabisk Yūnān og «yūnāniyy» og på hebraisk «Yāwān» og «yəwānī» (og i den bibelen kalt «javan»).

## Vitenskap
Byene Miletos og Efesos ble i løpet av 500-tallet f.Kr. sentrum for en revolusjon i holdningen til den tradisjonelle måten å betrakte naturen på. I stedet for å forklare naturfenomen ved å ty til tradisjonelle myter, ble det kulturelle klimaet slik at man begynte å lage hypoteser om naturen som var baserte på ideer fra både personlig erfaring og dypere refleksjon. Disse mennene – Tales fra Milet og hans etterfølgere – ble kalt *fysiologi*, «de som diskuterte naturen». 

De var skeptiske til religiøse forklaringer på naturfenomener. Isteden søkte de rent mekaniske og fysiske forklaringer. De er blitt tillagt en helt sentral betydning for utviklingen av den 'vitenskapelige innstillingen' i studiet av naturen.  

## Etymologi
Etymologien til ordet joner er høyst usikker. Dets mykenske, greske rekonstruksjon er *Iawoner*, et navn som synes å ha vært i alminnelig bruk, dvs. at Atenerne, Kianere, Kalkidere osv. var mer lokale navn som ble tatt i bruk av de opprinnelig *Iwaoner*. De fleste avledninger har som utgangspunkt at de utviklet seg til gresk fra tidligere navn, enten indoeuropeisk eller pelasgisk (før-gresk).

## Mytologi
Etter mytene nedstammet jonerne fra helten Jon, Xuthos sønn, sønn av Hellen (den mytiske stamfar til alle  grekere, og hadde sønnene Aeolus og Dorus). Grekerne på de Egeiske øyene var imidlertid nesten utelukkende jonere – med unntak av aeolerne på øya Lesbos (Mitilini) og dorerne på Rodos og øyene imellom Det doriske hexapolis. De nordlige kystene i Egeerhavet, i Trakia, var også hjemsted for greske kolonister av jonisk avstamming. Den franske byen Marseille ble grunnlagt av jonere fra Fokea i Jonia.

## Litteratur
* Munro, J. A. R.: «Pelasgians and Ionians», *The Journal of Hellenic Studies*, 1934 – JSTOR
* Cook, R. M.: «Ionia and Greece in the Eighth and Seventh Centuries B. C.», *The Journal of Hellenic Studies*, 1946 – JSTOR

## Se også
* Pythagoras
* Athen
* Jonia
Joner (andre betydninger)

**Joner** kan sikte til:

* Jonere, en stamme av grekere
* Johannes Joner, norsk skuespiller
* Kristoffer Joner, norsk skuespiller
* Sverre Indris  Joner, norsk komponist/musiker
Idus martiae

**Idus Martiae** (klassisk latin: *Idus Martiae*, senlatin: *Idus Martii*) var den 15. dagen i måneden mars (*Martius*), og den midterste dagen i måneden, i henhold til den tradisjonelle romerske kalenderen. Den ble markert med flere religiøse ritualer, gjeld og renter ble ofte betalt på idus, men er særlig kjent ved den romerske statsmannen og romersk diktator på livstid, Julius Cæsar, ble myrdet ved en konspirasjon av senatorer på denne dato i 44. f.Kr. Cæsars død gjorde Idus Martiae til et vendepunkt i romersk historie, som en av hendelsene som markerte overgangen fra den historiske perioden kjent som den romerske republikk og til det romerske keiserrike.

## Idus

Selv om mars var den tredje måneden i den julianske kalenderen, var den i den eldste romerske kalenderen den første måneden i året. Idus betegnet normalt den 13. dagen i måneden, men i mars, mai, juli og oktober var det den 15. dagen. Romerne nummererte ikke dagene i måneden etterfølgende fra den første til den siste dagen. I stedet telte de bakover fra tre faste punkter i måneden: *nonae* (5. eller 7. avhengig av månedens lengde), *idus* (13. eller 15.), og *[[kalendae]]* (1. av den påfølgende måneden). Idus opptrer nær midtpunktet, på den 13. for de fleste måneder. Idus var ment å bli bestemt av fullmånen, og dermed gjenspeile månekalenderen. I den eldste kalenderen var Idus Martiae den første fullmånen i det nye året.

Idus hver måned var hellig for Jupiter, romernes øverste gud. Flamen Dialis, Jupiters yppersteprest, ledet *ovis Idulius* («idus’ sauer») i prosesjon langs Via Sacra til arx (tidvis stavet Arx Capitolina), som var en festning i antikkens Roma lokalisert på nordspissen av Kapitolhøyden, hvor det ble gjort ofringer.

Ifølge Plutark ble Cæsar advart av auguren Titus Vestricius Spurinna kort tid før attentatet, med ordene: «Cave Idus Martias» (*vokt deg for idus martii*). Ikke minst fordi Shakespeare utdypet dette («*Beware the Ides of March*» i skuespillet *[[Julius Cæsar (skuespill)|Julius Cæsar]]*), er ordene blitt et stående uttrykk brukt som forvarsel om katastrofe.

## Referanser
Tove Bull

**Tove Bull** (født 31. oktober 1945 i Alta) er en norsk akademiker og språkforsker.

Hun var rektor ved Universitetet i Tromsø (UiT) fra 1996 til 2001. Fra 1984 var hun førsteamanuensis i nordisk språkvitenskap, og siden 1990 har hun vært professor ved Det humanistiske fakultet, Institutt for nordisk språk og litteratur ved UiT. Som forsker har Bull vært spesielt opptatt av leseopplæring og språkkontakt.

Tove Bull var medlem av Norsk språkråd i perioden 1980-1995. Hun var eksternt medlem av styret for Høgskolen i Finnmark i årene 2003-07, og eksternt medlem av styret for Samisk høgskole (Sámi allaskuvla) i årene 2007-2015.

Hun har skrevet en rekke vitenskapelige artikler og bidrag til bokutgivelser innen sitt fag.

## Æresbevisninger og utmerkelser
I 2006 ble Tove Bull utnevnt til kommandør av St. Olavs Orden.

## Referanser


## Litteratur
Audun Tron

**Audun Tron** (født 7. mars 1945 i Sør-Fron) er en norsk politiker (Ap). Han var fylkesordfører i Oppland fra 2003 til 2011. Han har også sittet som ordfører i Lillehammer samt vært vært statssekretær i Kommunal- og regionaldepartementet i Jens Stoltenbergs første regjering. Fra 1987 til 1999 var han ordfører i Lillehammer. Han hadde stillingen som kontorsjef i Lillehammer fra 1981 til 1987. Videre har han vært visepresident i Lillehammer OL A/S, LOOC, Lillehammer Olympiske Anlegg A/S, Lillehammer Olympiske Vekst A/S. Medlem av landsstyret Norges Røde Kors 2011-2017. Leder av komite for samfunnssikkerhet og beredskap Norges Røde Kors 2011-2017. Medlem av kontrollkomite Norges Røde Kors 2017-2020.

## Referanser


## Eksterne lenker
* 
*
Det doriske hexapolis

Det **doriske Hexapolis** eller **dorianske Hexapolis** var en føderasjon av seks byer grunnlagt av dorerne: 

*Kos, på øya av samme navn i Egeerhavet.
*Knidos, i Karia.
*Halikarnassos, også i Karia.
*Lindos, på øya Rodos.
*Ialyssos, også på Rodos. 
*Kameiros, også på Rodos.

Medlemmene i hexapolis pleide holde en festival, med leker, på Det triopiske nes eller Dakta-halvøya nær Knidos, til ære for den triopiske Apollo. Belønningene var trefotede bronsekrakker (tripoder) som vinnerne måtte innvie i det greske templet til Apollo. Halikarnassos ble utestengt på grunn av at en av deltagerne derfra tok tripoden med til sitt eget hus før den var innviet til Apollo. Slik ble hexapolis til det doriske pentapolis. (Herodot i. 144.)

## Se også

*Dekapolis (som betyr ti byer)    
*Heptapolis (som betyr syv byer) 
*Pentapolis (som betyr fem byer) 
*Tetrapolis (som betyr fire byer) 
*Tripolis (som betyr tre byer)
Ladysmith (iKwaZulu-Natali)

**Ladysmith** er en by i Sør-Afrika i provinsen iKwaZulu-Natali, geografisk ligger byen mellom Johannesburg og Durban. I 2011 hadde byen 237 437 innbyggere. Utenfor Sør-Afrika er byen mest kjent for beleiringen av britiske styrker der under boerkrigen, fra 2. november 1899 til 28. februar 1900. Blant de britiske styrkene som kom Ladysmith til unnsetning, deltok Winston Churchill.

## Referanser
Arnoldus Schytte Blix

**Arnoldus Schytte Blix** (født 1946) er en norsk zoofysiolog og polarforsker. Han har vært professor i fysiologi ved Universitetet i Tromsø siden 1980 og har bygde opp en forskningsavdeling arktiske dyr, Avdeling for arktisk biologi. Han har også vært direktør ved Institutt for arktisk biologi siden 1979. Han ble dr.philos. i 1975.

Blix har ledet eller vært med på mer enn 30 polarekspedisjoner til Alaska, Canada, Grønland, Svalbard og Antarktis. Han er medlem av Det Norske Videnskaps-Akademi. I 2006 ble han utnevnt til Ridder av 1. klasse av St. Olavs Orden. I 2021 ble han tildelt Gunnerusmedaljen for «fremragende forskningsinnsats innenfor fagfeltet biologi» og dessuten for sin innsats for etableringen av Polarmuseet i Tromsø, Stiftelsen M/S Polstjerna og for restaurering og bevaring av selfangstskuta Polstjerna. 

## Referanser


## Eksterne lenker
* 
*
Logroño

**Logroño** er hovedstad i regionen La Rioja i nordre Spania. Innbyggertallet er 142&nbsp;143 (2004). Byen er sentrum for handel med Rioja-vin. Den ligger ved elven Ebro, 376 meter over havet.

I senmiddelalderen var Logroño et av den spanske inkvisisjonens sterkeste brohoder. I dag går pilegrimsveien Camino de Santiago gjennom byen, som er vennskapsby med  Dunfermline i Skottland.

## Bilder

Logroño St Maria Palacio.jpg|Con-Catedral de la Redonda i Logroño
Logroño.jpg|Ebro renner gjennom byen


## Referanser


## Eksterne lenker
*
Fieseler Fi 167

**Fieseler Fi 167** var et tysk torpedo- og rekognoseringsfly for bruk fra hangarskip utviklet av Fieseler. Fi 167 var ment for det tyske hangarskipet «Graf Zeppelin» (1938), og når konstruksjonen av denne ble stoppet i 1940 så man derfor ikke noen videre produksjon av flytypen nødvendig. I tillegg til to prototyper, ble bare tolv Fi 167 blitt produsert under betegnelsen **Fi 167A-0**.

## Eksterne lenker

* Fi 167
Abdoulaye Wade

**Abdoulaye Wade** (født 29. mai 1926) er en senegalesisk politiker. Han var president i Senegal fra 1. april 2000 til 2. april 2012. Han leder det liberale partiet Parti Démocratique Sénégalais (Det senegalesiske demokratiske partiet) som er medlem av Den liberale internasjonale. Han var i flere tiår opposisjonsleder og har både vært fengslet og i eksil.

Wade stilte for første gang som presidentkandidat i februar 1978 mot president Léopold Sédar Senghor, og fikk 17,4 % av stemmene. Han stilte igjen i 1983, 1988 og 1993, og kom hver gang på andreplass, bak president Abdou Diouf. I februar 2000 kom han igjen på andreplass i første runde av presidentvalget, men siden ingen kandidater fikk rent flertal ble det holdt en andre valgomgang den 19. mars.  Da vant Wade  med 58,5 % av stemmene. Han ble president den 1. april 2000.

Det første året som president måtte Wade samarbeide med et sosialistisk flertall i nasjonalforsamlinga. I 2001 fikk partiet hans flertall i parlamentsvalget. Etter en ny grunnlov som ble  vedtatt i 2001 ble  presidentperioden redusert fra syv til fem år, fra og med neste presidentperiode. I desember 2004 ble det skrevet under en fredsavtale som skulle gjøre slutt på tyve år med krig i Casamance-regionen sør i Senegal. Wade kom under kritikk fra menneskerettsorganisasjoner som Amnesty International for trakassering og trusler  mot journalister og opposisjonelle.

Wade ble gjenvalgt i 2007. Da fikk han 55,9 % av stemmene allerede i første valgomgang. I presidentvalget i 2012 stilte Wade til valg for en tredje periode. Grunnloven av 2001 setter en begrensning på to presidentperioder, men ettersom Wade ble valgt før grunnloven trådte i kraft, fikk han lov til å stille til valg for sin tredje periode. Wade vant første valgomgang med 34,8 % mot Macky Salls 26,6 %. I andre valgomgang ble Sall valgt til president med 65,8 % av stemmene.

## Referanser
Dōgen

**Dōgen Zenji** (道元禅師; også kjent som **Dōgen Kigen** 道元希玄, eller **Eihei Dōgen** 永平道元) (født 19. januar 1200, død 22. september 1253) var en japansk læremester innen zenbuddhisme. Han var også grunnleggeren av Sōtōskolen.

Hans tekst «Den sanne dharmas øyne» er utgitt på norsk i antologien *[[Zen (bok)|Zen]]*, 2007.
## Referanser
Sōtō

**Sōtō-shū** (japansk: 曹洞宗, kinesisk: *Cáodòngzōng*) er en retning innenfor japansk zenbuddhisme (de to andre tradisjonelle retningene er Rinzai og Ōbaku). Sōtō ble først bragt til Japan av DōgenZenji (1200–1253), og er i dag også utbredt i blant annet Nord-Amerika.

Soto Shu eller Soto Zen som det ofte kalles utenfor Japan har to hovedklostre. Disse danner legeme og sjel i denne Ordenen som med 800 års tradisjon forvalter 33 klostre og 15 000 templer. Sotozen Ordenen har ca. 35 000 ordinerte munker og nonner.

I dag er det ikke uvanlig å finne ikke-japanere som studerer Soto Zen klostre. Etter grunnutdanningen velger noen fordypning og spesialisering og tar hovedfag i praktiske eller teoretiske fag. Andre velger profesjonseksamen og prestevigsles i Japan.

Navnet SOTO stammer fra den Kinesiske zen-mester Tozan Ryokai og hans fremste elev Sozan Honjaku. Opprinnelig var navnet TOSO men ble siden forandret til SOTO. Shu betyr sannhet eller opprinnelig / opprinnelse. Zen kan oversettes med bevissthet eller åndsnærværelse.

Mahayana-tradisjonen tillater blant annet giftermål og spising av kjøtt og fisk.. 
## Norge
I 2011 hadde VG en artikkel om en munk som praktiserer Sōtō (eller «Sotozen» som avisen kalte det) ved et budhistisk tempel i Kristiansand. 
## Referanser
Den Norske Sotozen Buddhist Orden  http://www.sotozen.no
Pansertog

**Pansertog** er pansrede togsett som brukes i krigføring. Pansertog er vanligvis utstyrt med både maskingevær og kanoner. Pansertog var i bruk fra slutten av 1800-tallet og frem til andre verdenskrig. Etter 1945 ble improviserte pansertog tatt i bruk til sikkerhetsoppdrag langs de sårbare jernbanelinjer mot irregulære motstanderne, de fleste var lokalt produserte. De hadde vist seg effektiv som et defensiv våpen for beskyttelse av jernbaneinfrastrukturen mot sabotasje og fiendtlige bevegelse, men var ikke lenge velegnet for å delta i en konvensjonell krig. Et billig alternativ var å omstille panservogn til å kjøre som et jernbanekjøretøy på skinnene.

## Konflikter som så bruk av pansertog
* Revolusjonene av 1848 så improviserte pansertog i urolighetene i Østerrike.
* Den amerikanske borgerkrigen 1861-1865
* Den fransk-prøyssiske krig under beleiringen av Paris 1870-1871
* Den britiske-egyptiske krigen 1882
* «Mahdist-krigen» om Sudan 1881-1889
* Den andre boerkrigen 1899-1902
* Den russisk-japanske krig 1904-1905 (mobile batterier til kystforsvar i forsvaret av Port Arthur)
* Første verdenskrig 1914-1918
* Den russiske borgerkrigen 1918-1922
* Den polsk-sovjetiske krig 1919-1921
* Den kinesiske borgerkrig 1920/1926-1949
* «Mukden-episoden» mellom Kina og Japan 1931-1932
* Andre kinesisk-japanske krig 1937-1945
* Andre verdenskrig 1939-1945
* Første indokinesiske krig 1945-1954
* Algeriekrigen 1954-1962
* «Urolighetene i Malaysia» 1948-1960
* Den kubanske revolusjonskrigen 1956-1959
* Kongokrisen 1960-1965
* Nagorno-Karabakh-krigen 1988-1994
* Kroatia-krigen 1991-1995
* Bosnia-krigen 1992-1995
* Den første tsjetsjenske krig 1994-1996

## Litteratur
* Steven J Zaloga, Tony Bryan. *Armored Trains. Osprey Publishing, New Vanguard 140* 2008 ISBN 978-1-84603-242-4
* David Bullock, Andrei Aksenov. *Armored Units of the Russian Civil War: Red Army* ISBN 978-1-84176-545-7
* David Bullock, Alexander Deryabin. *Armored Units of the Russian Civil War: White and Allied* 2003 ISBN 978-1-84176-544-0
Rådet for psykisk helse

**Rådet for psykisk helse** er en norsk humanitær og frittstående paraplyorganisasjon som jobber for et samfunn som bidrar til god psykisk helse for alle. Organisasjonen er en pådriver for å styrke, støtte og bidra til forebygging, forskning, opplysning, kvalitetsutvikling, medvirkning og inkludering. Rådet for psykisk helse ble etablert i 1985, og har siden 1995 delt ut Tabuprisen - en heders- og ærespris til mennesker eller organisasjoner som bidrar til å bryte ned fordommer om psykisk helse. Tove Gundersen er generalsekretær og Anne Grethe Erlandsen er styreleder. Rådet for psykisk helse har 34 medlemsorganisasjoner. Kronprinsesse Mette-Marit er beskytter for Rådet for psykisk helse.

Organisasjonen har fått midler fra NRKs innsamlingsaksjoner i 1992 og 2004.

Rådet for psykisk helse gir ut magasinet *[[Psykisk helse (blad)|Psykisk helse]]*.

## Referanser


## Eksterne lenker
* 
*